pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-นรม. ประธานในพิธีลงนาม MOU ความร่วมมือระหว่าง ก.คมนาคมกับก.เกษตรและสหกรณ์ ส่งเสริมการใช้ยางพาราในหน่วยงานภาครัฐ เพิ่มมูลค่าทางเศรษฐกิจ
วันศุกร์ที่ 12 มิถุนายน 2563
นรม. ประธานในพิธีลงนาม MOU ความร่วมมือระหว่าง ก.คมนาคมกับก.เกษตรและสหกรณ์ ส่งเสริมการใช้ยางพาราในหน่วยงานภาครัฐ เพิ่มมูลค่าทางเศรษฐกิจ
นรม. ประธานในพิธีลงนาม MOU ความร่วมมือระหว่าง ก.คมนาคมกับก.เกษตรและสหกรณ์ ส่งเสริมการใช้ยางพาราในหน่วยงานภาครัฐ เพิ่มมูลค่าทางเศรษฐกิจ
วันนี้ (12 มิ.ย. 63) เวลา 13.30 น. ณ ตึกสันติไมตรี (หลังใน) ทําเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในพิธีลงนามบันทึกข้อตกลงความร่วมมือด้านอุปกรณ์การจราจรและอํานวยความปลอดภัยทางถนนที่ผลิตจากยางพารา ระหว่างนายศักดิ์สยาม ชิดชอบ รัฐมนตรีว่าการกระทรวงคมนาคมและ นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เพื่อนําไปใช้ประโยชน์ในหน่วยงานภาครัฐระหว่างกระทรวงคมนาคมและกระทรวงเกษตรและสหกรณ์ มุ่งยกระดับความปลอดภัยบนท้องถนนของประชาชน เพิ่มรายได้ให้แก่เกษตรกรชาวสวนยางพารา ตามนโยบายของรัฐบาล โดยมีนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ร่วมในพิธีด้วย
โอกาสนี้ นายกรัฐมนตรีแสดงความชื่นชมการบูรณาการความร่วมมือระหว่างกระทรวงคมนาคม และกระทรวงเกษตรและสหกรณ์ รวมทั้งมหาวิทยาลัยสงขลานครินทร์ สถาบันวิจัยวิทยาศาสตร์และเทคโนโลยีแห่งประเทศไทย สหกรณ์กองทุนสวนยาง และวิศวกรรมสถานแห่งประเทศไทยในพระบรมราชูปถัมภ์ ที่ร่วมวิจัยและพัฒนาอุปกรณ์เพื่อความปลอดภัยทางถนนและยางพารา ศึกษาแนวทางการปรับปรุงเส้นทางคมนาคมเพื่อลดการบาดเจ็บสาหัสและการเสียชีวิตจากอุบัติเหตุบนท้องถนน ตามนโยบายของรัฐบาลที่มีความห่วงใยผู้ขับขี่ใช้รถใช้ถนน ขณะเดียวกัน ยังสามารถช่วยเหลือเกษตรกรชาวสวนยางที่ประสบปัญหาราคายางตกต่ํา จึงได้มุ่งเน้นให้ใช้น้ํายางพาราเป็นวัสดุในการปรับปรุง ก่อสร้างเส้นทางคมนาคม ช่วยสร้างความมั่นคงสร้างรายได้ สร้างความยั่งยืนให้แก่เกษตรกรชาวสวนยางโดยตรง ทั้งยังต่อยอดองค์ความรู้ในการเพิ่มมูลค่าผลผลิต ช่วยสร้างรายได้ให้กับเกษตรกรถึงร้อยละ 70 ตลอดห่วงโซ่การผลิต การแปรรูป เป็นการยกระดับรายได้และคุณภาพชีวิตความเป็นอยู่ของเกษตรกรชาวสวนยางให้ดีขึ้น
นายกรัฐมนตรียังย้ําถึงความร่วมมือร่วมใจว่า เป็นสิ่งสําคัญ รัฐบาลที่เข้ามาบริหารประเทศต้องทําหน้าที่รอเริ่มแนวคิดและนโยบาย มีมุมมองวิสัยทัศน์โลกในอนาคต โดยเฉพาะหลังจากวิกฤติโควิด-19 โลกจะมีการเปลี่ยนแปลงอย่างมาก ทั้งตลาดการค้าการลงทุน ทุกคนต้องเดินหน้าไปสู่โลกยุคใหม่และต้องเดินหน้าต่อไปเพื่อความยั่งยืนของเกษตรกรไทยทุกคน
.......................................
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-สธ. ดัน 13 โรงพยาบาลใหญ่ เปิดศูนย์สมุนไพรคุณภาพครบวงจร
วันศุกร์ที่ 15 กันยายน 2560
สธ. ดัน 13 โรงพยาบาลใหญ่ เปิดศูนย์สมุนไพรคุณภาพครบวงจร
กระทรวงสาธารณสุข ให้โรงพยาบาลใหญ่ 13 แห่ง เปิดศูนย์สมุนไพรครบวงจร ใช้เทคโนโลยีทันสมัย เพิ่มประสิทธิภาพการสื่อสารตลาด ให้เข้าถึงกลุ่มเป้าหมายทุกเพศทุกวัย
นายแพทย์โสภณ เมฆธน ปลัดกระทรวงสาธารณสุข ให้สัมภาษณ์เกี่ยวกับแผนงานบูรณาการขับเคลื่อนสมุนไพรเชิงเศรษฐกิจ ว่า ได้มีการประชุมทางไกลกับโรงพยาบาลขนาดใหญ่ 13 แห่ง ซึ่งกระจายอยู่ในเขตบริการสุขภาพทั้ง 12 แห่ง เพื่อติดตามความก้าวหน้าในการสร้างศูนย์สมุนไพรครบวงจร โดยมีเป้าหมายสําคัญในการให้ประชาชนเข้าถึงผลิตภัณฑ์สมุนไพรเพื่อสุขภาพ และบริการข้อมูลข่าวสารด้านสมุนไพรให้แก่ประชาชน โดยหวังให้ตลาดการค้าสมุนไพรเติบโต ประชาชนมีการใช้สมุนไพรมากขึ้น อันจะส่งผลให้เกษตรกรผู้ปลูกสมุนไพรมีรายได้เพิ่มขึ้นอย่างยั่งยืน โดยในศูนย์สมุนไพรแห่งนี้นอกจากจะนําเทคโนโลยีมาช่วยในการจัดการการขายและการบริการให้มีประสิทธิภาพแล้ว ยังมีผลิตภัณฑ์ครอบคลุมตั้งแต่ ยา อาหาร เวชสําอาง ที่มีมาตรฐาน และยังมีการพัฒนานวตกรรมจากองค์ความรู้ดั้งเดิมคือ ธาตุเจ้าเรือน มาแนะนําประชาชนในการดูแลสุขภาพของตนเองและครอบครัว
นพ.โสภณได้กล่าวย้ําให้ผู้อํานวยการโรงพยาบาลทุกแห่ง ให้ความสําคัญกับการพัฒนาสมุนไพรตลอดห่วงโซ่ เพื่อให้เกิดประโยชน์ต่อสุขภาพ เศรษฐกิจและสังคม โรงพยาบาลที่มีความพร้อมก็อาจมีการนําสินค้าสมุนไพรของเกษตรกรหรือผู้ประกอบการในพื้นที่มาจําหน่ายได้ เพื่อสร้างความเข้มแข็งให้กับชุมชน รวมทั้งการพัฒนาสวนสมุนไพรในโรงพยาบาลให้ผู้ป่วยและญาติที่มารอรับบริการได้เรียนรู้สมุนไพร และงานวิจัยต่างๆ ด้วย ขณะนี้ โรงพยาบาลทั้ง 13 แห่งได้เริ่มดําเนินการจัดเตรียมสถานที่แล้ว คาดว่าสามารถเปิดศูนย์จําหน่ายได้ภายในมีนาคม 2561 โดยมีโรงพยาบาลเจ้าพระยาอภัยภูเบศรเป็นพี่เลี้ยง ประชาชนสามารถใช้บริการได้ที่ รพ.เชียงรายประชานุเคราะห์ จังหวัดเชียงราย รพ.พุทธชินราช จังหวัดพิษณุโลก รพ.สวรรค์ประชารักษ์ จังหวัดนครสวรรค์ รพ.สระบุรี รพ.ราชบุรี รพ.สมุทรปราการ รพ.ขอนแก่น รพ.อุดรธานี รพ.มหาราชนครราชสีมา รพ.ศรีสะเกษ รพ.สุราษฎร์ธานี รพ.หาดใหญ่ จังหวัดสงขลา และรพ.วชิระภูเก็ต จังหวัดภูเก็ต
รัฐบาลไทย-ข่าวทำเนียบรัฐบาล-รมว.ทส. ให้การต้อนรับรัฐมนตรีช่วยว่าการกระทรวงการต่างประเทศสหราชอาณาจักร​ (รับผิดชอบด้านเอเชียและแปซิฟิก)​ ในโอกาสเข้าพบหารือด้านการค้าสัตว์ป่า​ พืชป่า​  และการเปลี่ยนแปลงสภาพภูมิอ
วันพฤหัสบดีที่ 3 ตุลาคม 2562
รมว.ทส. ให้การต้อนรับรัฐมนตรีช่วยว่าการกระทรวงการต่างประเทศสหราชอาณาจักร​ (รับผิดชอบด้านเอเชียและแปซิฟิก)​ ในโอกาสเข้าพบหารือด้านการค้าสัตว์ป่า​ พืชป่า​  และการเปลี่ยนแปลงสภาพภูมิอ
รมว.ทส. ให้การต้อนรับรัฐมนตรีช่วยว่าการกระทรวงการต่างประเทศสหราชอาณาจักร​ (รับผิดชอบด้านเอเชียและแปซิฟิก)​ ในโอกาสเข้าพบหารือด้านการค้าสัตว์ป่า​ พืชป่า​  และการเปลี่ยนแปลงสภาพภูมิอากาศ
รมว.ทส. ให้การต้อนรับรัฐมนตรีช่วยว่าการกระทรวงการต่างประเทศสหราชอาณาจักร​(รับผิดชอบด้านเอเชียและแปซิฟิก)​
ในโอกาสเข้าพบหารือด้านการค้าสัตว์ป่า​ พืชป่า​ และการเปลี่ยนแปลงสภาพภูมิอากาศ
วันนี้ (๑๙กันยายน ๒๕๖๒) เวลา ๑๕.๐๐น. ณ ห้องรับรอง ชั้น​ ๒๐กระทรวงทรัพยากรธรรมชาติและสิ่งแวดล้อม โดยนายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม ให้การต้อนรับ H.E.Ms.​ Heather Wheeler รัฐมนตรีช่วยว่าการกระทรวง​การต่างประเทศสหราชอาณาจักร​ (รับผิดชอบด้านเอเชียและแปซิฟิก)​ และคณะในโอกาสเยือนประเทศไทยระหว่างวันที่ ๑๘-๑๙ กันยายน ๒๕๖๒หารือในประเด็นเรื่องการค้าสัตว์ป่าและพืชป่าผิดกฎหมาย และการเปลี่ยนแปลงสภาพภูมิอากาศ โดยโอกาสนี้ นางรุ่งนภา พัฒนาวิบูลย์ ผู้อํานวยสํานักความร่วมมือด้านทรัพยากรธรรมชาติและสิ่งแวดล้อมระหว่างประเทศ และเจ้าหน้าที่ในสังกัดกระทรวงฯ ร่วมให้การต้อนรับและร่วมหารือในประเด็นดังกล่าว
ในโอกาสนี้Ms.​ Heather Wheelerรัฐมนตรีช่วยว่าการกระทรวง​การต่างประเทศสหราชอาณาจักร​ได้แจ้งว่าสหราชอาณาจักรร่วมกับสาธารณรัฐอิตาลีจะเป็นเจ้าภาพจัดการประชุมรัฐภาคีอนุสัญญาสหประชาชาติว่าด้วยการเปลี่ยนแปลงสภาพภูมิอากาศ ครั้งที่ ๒๖ในปีพ.ศ. ๒๕๖๓ ณ เมืองกลาสโกว์ สกอตแลนด์เพื่อแสดงให้ทั่วโลกเห็นว่าทุกภาคส่วนในสหราชอาณาจักรมีความมุ่งมั่นร่วมกันในการแก้ไขปัญหาการเปลี่ยนแปลงสภาพภูมิอากาศโดยมุ่งเน้นการลดการปล่อยก๊าซเรือนกระจกพร้อมทั้งขอบคุณประเทศไทยในความร่วมมือด้านการลดการปล่อยก๊าซเรือนกระจกร่วมกับสหราชอาณาจักรอย่างเข้มแข็งจากนั้นทั้งสองฝ่ายได้หารือถึงความร่วมมือด้านการแก้ไขปัญหาการลักลอบค้าสัตว์ป่าโดยรัฐมนตรีว่าการกระทรวงทรัพยากรธรรมชาติและสิ่งแวดล้อม แจ้งว่าพนักงานพิทักษ์ป่าไม้ของไทยมีจํานวนไม่เพียงพอเมื่อเทียบกับบริเวณพื้นที่ในการปฏิบัติงาน ดังนั้นจึงอยู่ระหว่างดําเนินการเพื่อเพิ่มศักยภาพของพนักงานพิทักษ์ป่าโดยการจัดหาอุปกรณ์ที่จําเป็นและทันสมัยเพื่อใช้ในการปฏิบัติงานให้เป็นไปอย่างมีประสิทธิภาพ ทั้งนี้ ที่ผ่านมาประเทศไทยและสหราชอาณาจักรมีความร่วมมือด้านการต่อต้านการค้าสัตว์ป่าและพืชป่าผิดกกฎหมายร่วมกันเป็นอย่างดี ในการนี้ สหราชอาณาจักรพร้อมที่จะสนับสนุนการดําเนินงานของไทยเพื่อต่อสู้กับการค้าสัตว์ป่าและพืชป่าผิดกฎหมายร่วมกันต่อไปในอนาคต
รัฐบาลไทย-ข่าวทำเนียบรัฐบาล-กระทรวงอุตสาหกรรม ร่วมเป็นเจ้าภาพพระพิธีธรรมสวดพระอภิธรรมพระบรมศพพระบาทสมเด็จพระปรมินทรมหาภูมิพลอดุลยเดช
วันจันทร์ที่ 9 มกราคม 2560
กระทรวงอุตสาหกรรม ร่วมเป็นเจ้าภาพพระพิธีธรรมสวดพระอภิธรรมพระบรมศพพระบาทสมเด็จพระปรมินทรมหาภูมิพลอดุลยเดช
7 มค 60 กระทรวงอุตสาหกรรม ร่วมเป็นเจ้าภาพพระพิธีธรรมสวดพระอภิธรรมพระบรมศพพระบาทสมเด็จพระปรมินทรมหาภูมิพลอดุลยเดช
นายอุตตม สาวนายน รัฐมนตรีว่าการกระทรวงอุตสาหกรรม พร้อมภริยาและคณะผู้บริหารกระทรวงอุตสาหกรรม ร่วมเป็นเจ้าภาพพระพิธีธรรมสวดพระอภิธรรมพระบรมศพพระบาทสมเด็จพระปรมินทรมหาภูมิพลอดุลยเดช ในวันเสาร์ที่ 7 มกราคม 2560 ณ พระที่นั่งดุสิตมหาปราสาท ในพระบรมมหาราชวัง
รัฐบาลไทย-ข่าวทำเนียบรัฐบาล-ร่าง พ.ร.บ.ส่งเสริมการร่วมลงทุนระหว่างรัฐและเอกชน ฉบับใหม่
วันพุธที่ 11 เมษายน 2561
ร่าง พ.ร.บ.ส่งเสริมการร่วมลงทุนระหว่างรัฐและเอกชน ฉบับใหม่
รัฐบาลเห็นชอบร่าง พ.ร.บ.ส่งเสริมการร่วมลงทุนระหว่างรัฐและเอกชน หรือ PPP ฉบับใหม่
ร่าง พ.ร.บ.ส่งเสริมการร่วมลงทุนระหว่างรัฐและเอกชน ฉบับใหม่
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบร่าง พ.ร.บ.ส่งเสริมการร่วมลงทุนระหว่างรัฐและเอกชน หรือ PPP ฉบับใหม่ โดยเน้นปรับปรุงให้การทําสัญญาร่วมลงทุนระหว่างภาครัฐกับเอกชนเป็นไปด้วยความโปร่งใส กระชับรวดเร็ว และตรวจสอบได้ทุกขั้นตอน โดยเฉพาะโครงการพัฒนาโครงสร้างพื้นฐานและสาธารณูปโภค ใน 12 กิจการ ได้แก่ ถนน รถไฟ ท่าอากาศยาน ท่าเรือ ระบบชลประทาน พลังงาน คมนาคม วิทยาศาสตร์และเทคโนโลยี โรงพยาบาล โรงเรียน ที่อยู่อาศัยของผู้มีรายได้น้อย และศูนย์การประชุมแห่งชาติ ทั้งนี้ หัวใจสําคัญของกฎหมาย PPP คือ การดึงศักยภาพของเอกชนไปใช้ในการพัฒนาด้านต่าง ๆ ช่วยลดภาระงบประมาณแผ่นดิน และเพิ่มขีดความสามารถในการแข่งขันของประเทศได้อย่างยั่งยืน
ร่วมเดินหน้าประเทศไทย กับสํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-รัฐมนตรีช่วยฯ ก.อุตฯ ลงพื้นที่ตรวจเยี่ยมและติดตามความก้าวหน้านิคมอุตสาหกรรมอุดรธานี
วันอังคารที่ 11 ธันวาคม 2561
รัฐมนตรีช่วยฯ ก.อุตฯ ลงพื้นที่ตรวจเยี่ยมและติดตามความก้าวหน้านิคมอุตสาหกรรมอุดรธานี
นายสมชาย หาญหิรัญ รัฐมนตรีช่วยว่าการกระทรวงอุตสาหกรรม  ลงพื้นที่ตรวจเยี่ยมและติดตามความก้าวหน้าโครงการนิคมอุตสาหกรรมอุดรธานี นิคมสีเขียวแห่งแรกของภาคอีสาน บนพื้นที่ 2,170 ไร่ ภายใต้การกํากับดูแลของการนิคมอุตสาหกรรมแห่งประเทศไทย
เมื่อวันที่ 10 ธันวาคม 2561 นายสมชาย หาญหิรัญ รัฐมนตรีช่วยว่าการกระทรวงอุตสาหกรรม พร้อมด้วย นางสาวนิสากร จึงเจริญธรรม รองปลัดกระทรวงอุตสาหกรรม นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม นายณัฐพล รังสิตพล ผู้อํานวยการสํานักงานเศรษฐกิจอุตสาหกรรม และนายภานุวัฒน์ ตริยางกรูศรี รองอธิบดีกรมส่งเสริมอุตสาหกรรม รักษาการผู้ตรวจราชการกระทรวงอุตสาหกรรม ลงพื้นที่ตรวจเยี่ยมและติดตามความก้าวหน้าโครงการนิคมอุตสาหกรรมอุดรธานี นิคมสีเขียวแห่งแรกของภาคอีสาน บนพื้นที่ 2,170 ไร่ ภายใต้การกํากับดูแลของการนิคมอุตสาหกรรมแห่งประเทศไทย โดยมีอุตสาหกรรมเป้าหมายเป็นอุตสาหกรรมสะอาด ไม่ก่อให้เกิดมลพิษต่อสิ่งแวดล้อม ได้แก่ อุตสาหกรรมยางพาราขั้นปลาย อุตสาหกรรมการแปรรูปเกษตร อุตสาหกรรมผลิตชิ้นส่วนยานยนต์และประกอบรถยนต์ อุตสาหกรรมการผลิตวัสดุก่อสร้าง อุตสาหกรรมอิเล็กทรอนิกส์ อุตสาหกรรมสนับสนุนการผลิต และศูนย์กระจายสินค้า ซึ่งจะมีระบบสาธารณูปโภคและสิ่งอํานวยความสะดวกภายในนิคมฯอาทิ ระบบผลิตน้ําประปา ระบบบําบัดน้ําเสีย สถานีไฟฟ้าย่อยของการไฟฟ้าส่วนภูมิภาค บ่อหน่วงน้ําสําหรับป้องกันน้ําท่วม ระบบกําจัดน้ําเสีย และระบบถนนตามมาตรฐาน AASHTO มีการตั้งสถาบันการศึกษา โรงพยาบาล ร้านอาหารให้บริการเพื่ออํานวยความสะดวก และยังมีโครงข่ายระบบคมนาคมขนส่ง โดยมีเส้นทางเชื่อมต่อประเทศเพื่อนบ้าน เช่น เวียดนามและจีนตอนใต้ อยู่ในเส้นทางรถไฟทางคู่และรถไฟความเร็วสูง กรุงเทพฯ-หนองคาย เพื่อรองรับการขนส่งสินค้าระหว่างไทยกับจีนตอนใต้ไปยังท่าเรือแหลมฉบังและพื้นที่เขตเศรษฐกิจพิเศษภาคตะวันออก (EEC) อีกทั้งยังเป็นศูนย์กระจายสินค้าทางราง (Distribution Center) ในเขตพื้นที่ภาคอีสานตอนบน ช่วยลดต้นทุนและอํานวยความสะดวกในการกระจายสินค้าไปยังประเทศกัมพูชา ลาว เมียนมาร์ เวียดนาม และจีนตอนใต้
#นิคมอุตสาหกรรมอุดรธานี #prmoi
รัฐบาลไทย-ข่าวทำเนียบรัฐบาล-ปลัดแรงงาน 'ย้ำ' คนพิการต้องมีอาชีพ มีรายได้ มีงานทำ และมีคุณภาพชีวิตที่ดีอย่างยั่งยืน
วันศุกร์ที่ 9 มิถุนายน 2560
ปลัดแรงงาน 'ย้ํา' คนพิการต้องมีอาชีพ มีรายได้ มีงานทํา และมีคุณภาพชีวิตที่ดีอย่างยั่งยืน
ปลัดแรงงาน เน้นย้ํา กระทรวงแรงงาน มุ่งมั่นและพร้อมประกาศเจตนารมณ์ต่อการขับเคลื่อนภารกิจ ให้คนพิการมีอาชีพ มีรายได้ มีงานทํา และมีคุณภาพชีวิตที่ดีอย่างยั่งยืน
หม่อมหลวงปุณฑริก สมิติ ปลัดกระทรวงแรงงาน เป็นประธานและมอบเกียรติบัตรในโครงการ “มิติใหม่สร้างงานสร้างอาชีพคนพิการ (งานคนไทย ขอมือหน่อย) Good Society Expo” ณ เซ็นทรัลเวิร์ล ชั้น 1 บริเวณโถงกลางลิฟท์แก้ว วันนี้ (9 มิ.ย. 60) โดยกล่าวว่า "กระทรวงแรงงาน มีภารกิจหน้าที่ในการบริหารจัดการแรงงาน ซึ่งเป็นงานที่มีความสําคัญอย่างยิ่งต่อการพัฒนาประเทศ โดยกระทรวงแรงงานมียุทธศาสตร์การทํางานที่จะขับเคลื่อนให้ประชาชนทุกคนมีงานทํา ได้รับสวัสดิการและการคุ้มครองแรงงาน การมีสิทธิประกันสังคม พร้อมทั้งช่วยฝึกทักษะฝีมือแรงงานเพื่อเข้าสู่ตลาดแรงงานได้ หนึ่งในภารกิจสําคัญของการทํางานที่กระทรวงตระหนักอย่างยิ่ง คือ ลดความเหลื่อมล้ํา สร้างรายได้ สร้างงาน สร้างอาชีพให้กับกลุ่มคนพิการ ซึ่งตลอดระยะเวลาที่ผ่านมา กระทรวงได้ผลักดัน ให้เกิดการจ้างงานและส่งเสริมอาชีพคนพิการ โดยทํางานร่วมกันอย่างบูรณาการของทุกภาคส่วน ทั้งในส่วนของภาคเอกชน ภาคประชาสังคม ภาคีองค์กรคนพิการและเครือข่ายภาคีอื่นๆ ที่เกี่ยวข้อง เพื่อร่วมกันสนับสนุนให้เกิดอาชีพคนพิการ ให้คนพิการมีรายได้ มีความสามารถพึ่งพาตนเอง นําไปสู่การมีคุณภาพชีวิตที่ดี ทั้งต่อตนเอง ครอบครัว และชุมชน
โดยในปี 2559 กระทรวงแรงงานได้ประกาศนโยบายและเป้าหมายภายใต้โครงการ "มิติใหม่ สร้างงาน สร้างอาชีพคนพิการ 10,000 อัตรา" ส่งผลให้ ปี 2560 มีสถานประกอบกิจการจํานวนมาก ร่วมสนับสนุนอาชีพ คนพิการตามมาตรา 35 เพิ่มขึ้นกว่า 6,000 อัตรา ช่วยให้คนพิการสามารถทํางานและประกอบอาชีพเพื่อการพึ่งพาตนเองได้ และลดการส่งเงินเข้ากองทุนกว่า 600 ล้านบาท โดยมีมูลนิธินวัตกรรมทางสังคมและภาคี เป็นแกนหลัก ในการร่วมขับเคลื่อนงาน ซึ่งกระทรวงแรงงาน มุ่งมั่นและพร้อมประกาศเจตนารมณ์ต่อการขับเคลื่อนภารกิจ ให้คนพิการมีอาชีพ มีรายได้ มีงานทําอย่างต่อเนื่อง และมีคุณภาพชีวิตที่ดีอย่างยั่งยืน พร้อมผนึกกําลังกับภาคีทุกภาคส่วนสู่การขับเคลื่อน ภายในปี 2560" ปลัดกระทรวงแรงงาน กล่าวในท้ายที่สุด
ทั้งนี้ คนพิการสามารถติดต่อเพื่อหางานทําได้ที่ สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1-10 หรือฝ่ายส่งเสริมอาชีพและการจ้างงานคนพิการ โทร. 0 2245 2017
+++++++++++++++++++
กองเผยแพร่และประชาสัมพันธ์
ปริยรณ พรหมสาขา ณ สกลนคร ภาพและข่าว
9 มิถุนายน 2560
รัฐบาลไทย-ข่าวทำเนียบรัฐบาล-ผู้ที่ติดเชื้อไวรัสโควิด-19 เป็นแล้ว จะเสียชีวิตทุกคนหรือไม่ ??
วันพฤหัสบดีที่ 19 มีนาคม 2563
ผู้ที่ติดเชื้อไวรัสโควิด-19 เป็นแล้ว จะเสียชีวิตทุกคนหรือไม่ ??
ติดเชื้อไวรัสโควิดแล้ว จะเสียชีวิตไหม?
Q: ผู้ที่ติดเชื้อไวรัสโควิด-19 เป็นแล้ว จะเสียชีวิตทุกคนหรือไม่ ??
A: ไม่ทุกคน พบอัตราเสียชีวิตอยู่ที่ประมาณ 2-3 % เท่านั้น แต่พบว่าในกลุ่มผู้เสียชีวิตส่วนใหญ่เป็นผู้สูงอายุและมีโรคประจําตัวที่มีอายุมากกว่า 80 ปี สูงถึง 14–20 %
รัฐบาลไทย-ข่าวทำเนียบรัฐบาล-ดีเดย์ 13 ส.ค. นี้ เปิดเรียนเต็มรูปแบบทั่วประเทศ
วันพฤหัสบดีที่ 13 สิงหาคม 2563
ดีเดย์ 13 ส.ค. นี้ เปิดเรียนเต็มรูปแบบทั่วประเทศ
--
#ไทยคู่ฟ้าข่าวดีสําหรับผู้ปกครองที่มีบุตรหลานอยู่ในวัยเรียน และมีความกังวลเกี่ยวกับการสลับเวลาเรียนหรือวันเรียน ตามมาตรการจํากัดจํานวนนักเรียนต่อห้อง เพื่อป้องกันการแพร่ระบาดของโรคโควิด-19 ในโรงเรียน ที่อาจส่งผลกระทบต่อการเรียนรู้ของบุตรหลาน นั้น
ล่าสุด สํานักงานคณะกรรมการการศึกษาขั้นพื้นฐาน หรือ สพฐ. แจ้งให้สถานศึกษาทุกแห่งทั่วประเทศ ทดลองเปิดการเรียนการสอนแบบเต็มรูปแบบ เพื่อให้นักเรียนนักศึกษาได้รับการศึกษาอย่างมีคุณภาพ ต่อเนื่อง และกลับสู่รูปแบบปกติ ตั้งแต่วันพฤหัสบดีที่ 13 ส.ค. 63 เป็นต้นไป แต่ยังคงต้องปฏิบัติตามมาตรการควบคุมโรคของกระทรวงสาธารณสุขอย่างเคร่งครัด
นอกจากนี้ ยังกําหนดให้นักเรียนต้องจดบันทึกการเดินทางไปสถานที่ต่าง ๆ หลังเลิกเรียน เพื่อติดตามสอบสวนโรคหากมีการแพร่ระบาดของโรคโควิด-19 ในสถานศึกษา และสถานศึกษาจะต้องปรับการจัดการเรียนการสอนโดยเน้นจัดกิจกรรมนอกห้องเรียน เพื่อใช้ห้องเรียนให้น้อยที่สุด เป็นต้น
ส่วนมาตรการเว้นระยะห่างทางสังคม (Social Distancing) หากสถานศึกษามีความจําเป็นต้องจัดกิจกรรมที่ทําให้เกิดการรวมตัวกันเป็นจํานวนมาก เช่น การประชุม การจัดกิจกรรมรื่นเริง หรือการละเล่นต่าง ๆ ควรงดเว้น หรือหากมีความจําเป็นต้องจัด ให้สถานศึกษาประสานสาธารณสุขในพื้นที่หรือหน่วยงานที่รับผิดชอบการเฝ้าระวังในพื้นที่ให้ความเห็นชอบ และแจ้งให้ผู้ว่าราชการจังหวัดทราบ
รัฐบาลไทย-ข่าวทำเนียบรัฐบาล-กสร.จับมือ ILO เพิ่มประสิทธิภาพคุ้มครองลูกจ้างประมงทะเล
วันพุธที่ 14 มีนาคม 2561
กสร.จับมือ ILO เพิ่มประสิทธิภาพคุ้มครองลูกจ้างประมงทะเล
กรมสวัสดิการและคุ้มครองแรงงาน ร่วมกับองค์การแรงงานระหว่างประเทศ จัดโครงการการอบรมพนักงานตรวจแรงงานระดับสูงภายใต้ โครงการ “สิทธิจากเรือสู่ฝั่ง” (Ship to Shore Rights Project) เพิ่มประสิทธิภาพการป้องกัน และแก้ไขการใช้แรงงานไม่เป็นธรรมในอุตสาหกรรมประมง
นายอนันต์ชัย อุทัยพัฒนาชีพ อธิบดีกรมสวัสดิการและคุ้มครองแรงงาน(กสร.) เปิดเผยว่า การป้องกันและแก้ไขปัญหาการค้ามนุษย์ด้านแรงงาน เป็นนโยบายสําคัญประการหนึ่งของพลตํารวจเอก อดุลย์ แสงสิงแก้ว รัฐมนตรีว่าการกระทรวงแรงงาน ในส่วนของการป้องกันและแก้ไขการละเมิดสิทธิแรงงานในอุตสาหกรรมประมงทะเลและอุตสาหกรรมต่อเนื่องประมงทะเล ซึ่งกสร.ได้ดําเนินการอย่างต่อเนื่องในการสร้างความรู้ ความเข้าใจกับนายจ้าง ลูกจ้างในเรื่องสิทธิหน้าที่และการปฏิบัติตามกฎหมายเกี่ยวกับการคุ้มครองแรงงานรวมถึงการตรวจบังคับใช้กฎหมาย นอกจากนี้ในปีงบประมาณ 2560 ได้ร่วมกับองค์การแรงงานระหว่างประเทศ (ILO) จัดฝึกอบรมการตรวจแรงงานประมงทะเลว่าด้วยการพัฒนาระบบและกลไกการตรวจแรงงานของโครงการ “สิทธิจากเรือสู่ฝั่ง” (Ship to Shore Rights Project) ให้กับพนักงานตรวจแรงงานใน 22 จังหวัดชายทะเลและกรุงเทพมหานคร จํานวน 90 คน เพื่อเพิ่มประสิทธิภาพในการดําเนินการดังกล่าวด้วย และเพื่อให้การพัฒนาประสิทธิภาพในการบังคับใช้กฎหมายเป็นไปอย่างต่อเนื่อง ในปีงบประมาณ 2561 กสร.ได้ร่วมกับ ILO จัดโครงการอบรมพนักงานตรวจแรงงานระดับสูง ภายใต้โครงการ “สิทธิจากเรือสู่ฝั่ง” (Ship to Shore Rights Project) โดยต่อยอดการพัฒนาศักยภาพและประสิทธิภาพการตรวจแรงงานในอุตสาหกรรมประมงให้กับพนักงานตรวจแรงงานทั้ง 90 คน ที่ผ่านการอบรมในปีที่แล้วเพื่อให้มีความรอบรู้ในการปฏิบัติงานตามหน้าที่ที่ได้รับมอบหมายและมีความรู้เฉพาะด้าน ในการให้คําปรึกษาเพื่อนร่วมงานให้สามารถปฏิบัติงานได้อย่างมีประสิทธิภาพและประสิทธิผล บรรลุภารกิจของกระทรวงแรงงาน รวมทั้งได้รับการยอมรับจากนายจ้าง ลูกจ้างและผู้ที่เกี่ยวข้อง
อธิบดีกรมสวัสดิการและคุ้มครองแรงงาน กล่าวต่อไปว่า โครงการอบรมพนักงานตรวจแรงงานระดับสูง ภายใต้โครงการ “สิทธิจากเรือสู่ฝั่ง” (Ship to Shore Rights Project) จะดําเนินการจํานวน 3 รุ่น โดยรุ่นที่ 1 ได้ดําเนินการเมื่อวันที่ 13 มีนาคม 2561 ที่จังหวัดชลบุรี ผู้เข้าร่วมโครงการประกอบด้วย พนักงานตรวจแรงงานจากส่วนกลาง สํานักงานสวัสดิการและคุ้มครองแรงงานกรุงเทพมหานครพื้นที่ ทุกพื้นที่ สํานักงานสวัสดิการและคุ้มครองแรงงานจังหวัด 22 จังหวัดชายทะเล รวม 30 คน รุ่นที่ 2 ในเดือนเมษายน และรุ่นที่ 3 ในเดือน พฤษภาคม 2561
รัฐบาลไทย-ข่าวทำเนียบรัฐบาล-​นายกฯ ยินดีประเทศไทยได้อันดับที่ 57 ผลการจัดอันดับดัชนีรัฐบาลอิเล็กทรอนิกส์ หรือ EGDI ขยับขึ้นถึง 16 อันดับ
วันอาทิตย์ที่ 12 กรกฎาคม 2563
​นายกฯ ยินดีประเทศไทยได้อันดับที่ 57 ผลการจัดอันดับดัชนีรัฐบาลอิเล็กทรอนิกส์ หรือ EGDI ขยับขึ้นถึง 16 อันดับ
ผลสืบเนื่องจากแผนยุทธศาสตร์ชาติและการปฏิรูปประเทศ
ศาสตราจารย์ นฤมล ภิญโญสินวัฒน์ โฆษกประจําสํานักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีที่ไทยได้รับการจัดอันดับที่ 57 จากผลการจัดอันดับดัชนีรัฐบาลอิเล็กทรอนิกส์ (E-government Development Index : EGDI ) ปี 2563 ขององค์การสหประชาชาติ จากเดิมได้ลําดับที่ 73 ในปี 2561 ดีขึ้น 16 อันดับ
องค์การสหประชาชาติจัดอันดับดัชนีรัฐบาลอิเล็กทรอนิกส์เพื่อประเมินความพร้อมของการพัฒนารัฐบาลอิเล็กทรอนิกส์ในประเทศต่างๆ เพื่อให้เห็นถึงทิศทางการพัฒนาทางอิเล็คทรอนิกส์ และสะท้อนความสามารถของภาครัฐในการนําเทคโนโลยีสารสนเทศมาใช้ในการให้บริการประชาชน โดยจัดการประเมินทุก 2 ปี สํารวจจาก 193 ประเทศ ที่เป็นสมาชิกองค์การสหประชาชาติ พิจารณาจาก 3 ปัจจัยที่สําคัญ ได้แก่ 1 การให้บริการออนไลน์ 2 โครงสร้างพื้นฐานโทรคมนาคม และ 3 ทุนมนุษย์
ทั้งนี้ นายกรัฐมนตรีขอบคุณหน่วยงานที่เกี่ยวข้องที่ร่วมตั้งใจทํางานจนทําให้การจัดอันดับของไทยดีขึ้นอย่างต่อเนื่อง และเป็นผลสําคัญสืบเนื่องจากการปฏิรูปประเทศที่ปรากฏผลเป็นรูปธรรม รวมทั้งตามแผนแม่บทของยุทธศาสตร์ชาติ ด้านที่ 6 ด้านการปรับสมดุลและการพัฒนาระบบการบริหารจัดการภาครัฐ ด้วย
รัฐบาลไทย-ข่าวทำเนียบรัฐบาล-ออมสิน ปรับลดดอกเบี้ยสอดคล้อง กนง. ลดดอกเบี้ยเงินกู้ 0.10-0.25% ส่วนดอกเบี้ยเงินฝากลดลง 0.00-0.25%
วันพฤหัสบดีที่ 26 มีนาคม 2563
ออมสิน ปรับลดดอกเบี้ยสอดคล้อง กนง. ลดดอกเบี้ยเงินกู้ 0.10-0.25% ส่วนดอกเบี้ยเงินฝากลดลง 0.00-0.25%
ธ.ออมสินลดดอกเบี้ยสอดคล้องทิศทางนโยบายดอกเบี้ย กนง. ร่วมบรรเทาผลกระทบจากไวรัสโควิด-19 พร้อมดูแลลูกค้ารายย่อย ประกาศลดอัตราดอกเบี้ยเงินกู้ 0.10-0.25% และปรับลดดอกเบี้ยเงินฝากโดยที่บางประเภทไม่ได้ลดจนถึงลด 0.25% มีผลวันที่ 26 มีนาคม 2563
ดร.ชาติชาย พยุหนาวีชัย ผู้อํานวยการธนาคารออมสิน เปิดเผยว่า ด้วยภารกิจหลักของธนาคารออมสินในการเป็นกลไกส่งเสริมเศรษฐกิจของประเทศตามนโยบายรัฐบาล ภายใต้สถานการณ์และสอดคล้องกับทิศทางดอกเบี้ยนโยบายตามประกาศของคณะกรรมการนโยบายการเงิน (กนง.) รวมถึงมุ่งให้ความสําคัญต่อสภาวะการดํารงชีพในการช่วยแบ่งเบาภาระลูกค้าและประชาชน ธนาคารฯ จึงได้ปรับลดอัตราดอกเบี้ยเงินกู้และเงินฝาก มีผลตั้งแต่วันที่ 26 มีนาคม 2563 เป็นต้นไป โดยอัตราดอกเบี้ยเงินกู้ปรับลด 0.10-0.25% ได้แก่ อัตราดอกเบี้ยเงินกู้ขั้นต่ําประเภทเงินกู้ที่มีระยะเวลา หรือ MLR (Minimum Lending Rate) ปรับลดลงจาก 6.375% เป็น 6.275% (ปรับลด 0.10%) อัตราดอกเบี้ยเงินกู้ขั้นต่ําประเภทเงินเบิกเกินบัญชี หรือ MOR (Minimum Overdraft Rate) ปรับลดลงจาก 6.495% เป็น 6.245% (ปรับลด 0.25%) และอัตราดอกเบี้ยเงินกู้ลูกค้ารายย่อยชั้นดี หรือ MRR (Minimum Retail Rate) ปรับลดลงจาก 6.495% เป็น 6.370% (ปรับลด 0.125%)
สําหรับดอกเบี้ยเงินฝาก ธนาคารฯ ได้ปรับลดในอัตรา 0.00-0.25% ทุกประเภท ได้แก่ ประเภทบุคคลธรรมดา ปรับลดจาก 0.50-1.875% เป็น 0.375-1.625% (อัตราดอกเบี้ยตามวงเงินฝาก) ประเภทนิติบุคคลทั่วไป ปรับลดจาก 0.37-0.925% เป็น 0.25-0.675% ประเภทส่วนราชการ รัฐวิสาหกิจ และองค์กรของรัฐ ปรับลดจาก 0.37-0.925 เป็น 0.25-0.725% ผู้ฝากประเภทสถาบันการเงิน สหกรณ์ออมทรัพย์ และสหกรณ์การเกษตร ปรับลดจาก 0.37-0.925% เป็น 0.25-0.675%
ทั้งนี้ ผู้ฝากประเภทนิติบุคคลไม่แสวงหากําไร ซี่งเป็นผู้ฝากองค์กรปฏิบัติงานเชิงสังคม-เพื่อสาธารณกุศล เช่น วัด องค์การศาสนา มูลนิธิ สมาคม สภากาชาดไทย สถาบันคุ้มครองเงินฝาก (สคฝ.) กองทุนบําเหน็จบํานาญข้าราชการ (กบข.) เป็นต้น ธนาคารฯ ไม่ปรับลดดอกเบี้ย โดยยังคงดอกเบี้ยที่อัตรา 0.50-1.475%
“ปัจจัยการแพร่ระบาดไวรัสโควิด-19 มีผลกระทบต่อระบบเศรษฐกิจ และส่งผลต่อความเป็นอยู่ของประชาชน ธนาคารออมสินจึงหวังเป็นอย่างยิ่งว่าการปรับลดดอกเบี้ยในครั้งนี้จะช่วยบรรเทาผลกระทบให้ประชาชนและลูกค้าของธนาคารฯ ได้ไม่มากก็น้อย”ผู้อํานวยการธนาคารออมสิน กล่าวในที่สุด.
รัฐบาลไทย-ข่าวทำเนียบรัฐบาล-กระทรวงเกษตรฯ จัดสัมมนา Year End Conference ปี 2561
วันพุธที่ 19 กันยายน 2561
กระทรวงเกษตรฯ จัดสัมมนา Year End Conference ปี 2561
กระทรวงเกษตรฯ จัดสัมมนา Year End Conference ปี 2561 มอบนโยบายแก่นักส่งเสริมการเกษตรทั่วประเทศกว่า 2,000 คน พร้อมลุยงานปฏิรูปภาคการเกษตรทันที
นายลักษณ์ วจนานวัช รัฐมนตรีช่วยว่าการกระทรวงเกษตรและสหกรณ์ เปิดเผยภายหลังเป็นประธานเปิดการสัมมนา Year End Conference ประจําปี 2561 ณ โรงแรมแอมบาสซาเดอร์ ซิตี้ จอมเทียน จังหวัดชลบุรี ว่า การปฏิรูปภาคการเกษตรเป็นสิ่งที่รัฐบาลให้ความสําคัญ ซึ่งในปัจจุบันการทําเกษตรกรรมมีการเปลี่ยนแปลง ไปจากอดีต เกษตรกรต้องปรับตัวโดยใช้เทคโนโลยีความรู้ใหม่ๆ เข้ามาส่งเสริมให้การทําเกษตรประสบผลสําเร็จ ซึ่งเป็นหน้าที่โดยตรงของกระทรวงเกษตรฯ ที่จะเข้าไปสนับสนุน และมีหลายโครงการฯ ที่ขับเคลื่อนอยู่ในขณะนี้ และมุ่งเน้นไปที่เกษตรกร สามารถเลี้ยงตัวเองได้ และมีความภาคภูมิใจในอาชีพเกษตร โดยกรมส่งเสริมการเกษตร เป็นกําลังสําคัญในการขับเคลื่อน เนื่องจากเป็นหน่วยงานที่อยู่ใกล้ชิดเกษตรกรและมีเจ้าหน้าที่รับผิดชอบงานครอบคลุมพื้นที่ทําการเกษตร ทั่วประเทศ การสร้างการรับรู้ ความเข้าใจ ให้กับเจ้าหน้าที่ที่ทํางานให้กับเกษตรกร นอกจากเจ้าหน้าที่ทํางานแล้ว ยังคงจําเป็นต้องทํางานร่วมกับเครือข่ายการทํางานในระดับพื้นที่ โดยเฉพาะ เครือข่ายศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) เครือข่ายแปลงใหญ่ เครือข่ายเกษตรกรรุ่นใหม่ Young Smart Farmer
ที่จะต้องทํางานควบคู่กันในการขับเคลื่อนและการปฏิรูปภาคการเกษตร ต่อไป
"การสัมมนาในวันนี้ กรมส่งเสริมการเกษตรได้จัดขึ้นเป็นประจําทุกปี และมีความสําคัญ เพราะถือเป็นโอกาสที่นักส่งเสริมการเกษตรทั่วประเทศจะได้เข้ามารับมอบนโยบายสําคัญๆ เพื่อนําไปขับเคลื่อนในระดับพื้นที่ให้เกิดผลสัมฤทธิ์ อาทิ การส่งเสริมการเกษตรแบบแปลงใหญ่ ศพก. และ Young Smart Farmer เป็นต้น และอีกหลายโครงการที่มีความสําคัญ ภายใต้การกํากับดูแลของกรมส่งเสริมการเกษตรรวมทั้งการนําผลสัมฤทธิ์ที่เกิดขึ้นจากการดําเนินการร่วมกัน มาเสวนาแลกเปลี่ยนเรียนรู้ร่วมกัน ตลอดจนการนําตัวอย่างความสําเร็จมาเป็นต้นแบบในการดําเนินงานของจังหวัดอื่นๆ ไปจนถึงการจัดทําแผนปฏิบัติงานเพื่อรองรับนโยบายสําคัญๆ ในปีต่อไป นอกจากนี้ ผู้เข้าร่วมสัมมนายังจะได้รับความรู้เกี่ยวกับเทคโนโลยีจากวิทยากรผู้ทรงคุณวุฒิ เพื่อนําไปพัฒนาตนเองและปรับใช้ในการทํางานให้มีประสิทธิภาพมากยิ่งขึ้นด้วย"
ด้านนายสมชาย ชาญณรงค์กุล อธิบดีกรมส่งเสริมการเกษตร กล่าวเพิ่มเติมว่า การจัดงาน สัมมนา Year End Conference ประจําปี 2561 ได้รวม เกษตรจังหวัด เกษตรอําเภอ หัวหน้างานในระดับพื้นที่ทั้งหมด เข้าร่วมการสัมมนาในครั้งนี้ กว่า 2,000 คน เพื่อต้องการให้เจ้าหน้าที่ที่รับผิดชอบงานได้ รับทราบนโยบาย ทิศทางการดําเนินงาน
​นอกจากภารกิจในตามหน้าที่ที่ต้องดูแลเกษตรกร ยังจะต้องทําหน้าที่คณะกรรมการอํานวยการขับเคลื่อนนโยบายสําคัญและการแก้ปัญหาภาคการเกษตร Chief of Operation (COO) และคณะทํางานปฏิบัติการขับเคลื่อนนโยบายสําคัญและการแก้ปัญหาภาคการเกษตร Operation Team (OT) และเป็นทีมเกษตร ที่จะต้องพร้อมเดินหน้าให้เปลี่ยนแปลงเพื่อยกระดับคุณภาพชีวิตและความเป็นอยู่ของเกษตรกรให้อยู่ดีมีสุข
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai